b'\n_START_ARTICLE_\nTangvoll\n_START_PARAGRAPH_\nTangvoll eller driftvoll er en naturtype som finnes i \xc3\xb8verste del av havstrender. Tang og annet organisk materiale skylles opp fra havet ved grensen for \xc3\xb8verste flo og ligger i voller som gradvis brytes ned. Jorda er rik p\xc3\xa5 nitrogen og fosfor, og plantene som vokser her er avhengig av n\xc3\xa6ringsrik jord samtidig som de t\xc3\xa5ler salt (halofytter). Vanlige planter er sodaurt, strandreddik, sandslirekne og flere meldearter, som strandmelde, bruskmelde, tangmelde og s\xc3\xb8lvmelde. Tangvoller er en ustabil naturtype som ofte blir \xc3\xb8delagt av stormer, og de fleste plantene er ett\xc3\xa5rige. Lenger inn der det er mindre forstyrrelser, vokser fler\xc3\xa5rige arter som \xc3\xa5kerdylle, strandbalderbr\xc3\xa5, krush\xc3\xb8ymol og kveke. Mange ugrasplanter vokste opprinnelig her f\xc3\xb8r gj\xc3\xb8dsling gjorde at nitrogenrik jord ble vanlig i innlandet. Noen steder kan tangvoller v\xc3\xa6re f\xc3\xb8rste steg i dannelsen av sanddyner.'